4 belangrike resultate van 'n Banting-studie - Goeie Huishouding
Die eerste groot studie wat LKHV- en HKLV-diëte vergelyk, is pas voltooi. Hier is 4 van die belangrikste punte van die studie wat jy moet weet
Die nasionale gesondheidsinstitute in die VSA het 'n jaar lange ondersoek oor laekoolhidraat- teenoor laevet-eetgewoontes gefinansier. Daarin het 150 mans en vroue van verskillende rasse óf 'n laevet- óf 'n laekoolhidraatdieet gevolg. Nie een van die groepe het hul kilojoule-inname beperk of hul aktiwiteitsvlakke verander nie. Die resultate was verrassend:
1. Die laekoolhidraatgroep het gemiddeld sowat 3,6 kg meer verloor as dié in die laevetgroep, en het verbeteringe in hul soepelspiermassa getoon. Hoewel die laevetgroep gewig verloor het, het hulle skynbaar meer spiermassa as vet verloor.
2. Die laekoolhidraatgroep se merkers vir inflammasie en trigliseriede ('n soort vet wat in die bloed sirkuleer) het beduidend gedaal. Hul HDL (goeie cholesterol) het skerper gestyg as dié van die mense in die laevetgroep.
3. Die bloeddruk, totale cholesterol en LDL (slegte cholesterol) van die mense in albei groepe het min of meer dieselfde gebly.
4. Die laekoolhidraatgroep se Framingham-risikotellings, wat die waarskynlikheid van 'n hartaanval binne die volgende tien jaar bereken, het verlaag. Die laevetgroep het gemiddeld geen verbetering in hul telling getoon nie.